**radiOrakel** er en feministisk radiokanal i Oslo. Den ble etablert i 1982 og har siden 1984 hatt kontorer på Blitzhuset. Den sender som nærradio i Osloområdet og strømmes. Stasjonen har blitt omtalt som verdens eldste kvinneradio.

radiOrakel står for interseksjonell feminisme og prioriterer musikk av kvinner og skeive. radiOrakel er organisert som en forening som er åpen for alle feminister uansett kjønn eller legning, men har en bestemmelse om at redaktøren skal være kvinne eller transperson/ikke-binær. Ledelsen velges på årsmøtet.

Radiostasjonen oppga i 2020 å ha rundt hundre medarbeidere som hovedsakelig bidrar på frivillig basis.

Historie
--------

radiOrakel holder til i 3. etasje og på loftet på Blitzhuset, avbildet i 2012
Blitzhuset i 2005, før renoveringen
radiOrakel ble etablert etter at myndighetene åpnet for lokalradiodrift i Norge. På en kvinnekulturfestival ble det samlet inn penger til å starte kvinneradio. Tidlig i 1982 ble det klart at kanalen fikk konsesjon, og 16. oktober 1982 gikk radiOrakel på lufta med Rita Westvik som redaktør. I mars året etter var 80 frivillige tilknyttet kanalen.

Sendingene startet på frekvensen 101 MHz, som kanalen måtte dele med ti andre lokalradiokanaler. I 1983 sendte radiOrakel, Radio Motor, Radio Nova og Radio Oslo søknad Kulturdepartementet om å få dele en ny frekvens for å få mer sendetid, men de fikk ikke gjennomslag for dette.

Den første tiden holdt radioen til i Korsgata 5, men i 1984 skulle huset rives, og radiOrakel flyttet sammen med Aktiv Kvinne Kultur Senter (AKKS) inn på loftet i Blitz-huset i Pilestredet 30c. I dette lokalet har de holdt til siden. Samarbeidet med AKKS har blitt videreført gjennom den årlige musikkscenen i Pilestredet på Musikkfest Oslo.

En periode delte radiOrakel frekvensen 107,7 MHz med sju andre radiostasjoner, inntil de i januar 1997 fikk plass på den såkalte «kulturfrekvensen» 99,3 MHz, sammen med Radio Nova og Radio Tango.

I 1997 deltok stasjonen i etableringen av radiokanalen Mama fm i Ugandas hovedstad Kampala, sammen med initiativtaker Fellesrådet for Afrika. Kanalen som drives av Uganda Media Women's Association var Afrikas første kvinneradio. radiOrakel er også involvert i oppbyggingen av kvinneradioen Radio Vesta i Tuzla, Bosnia.

Etter et kort tilhold i brakker i Pilestredet 28 mens Blitz-huset ble pusset opp, flyttet kanalen i august 2009 tilbake til nyoppussede lokaler i Blitzhuset. 

Under Prix Radio 2011 ble radiOrakel tildelt *Årets hederspris*. radiOrakel har også mottatt flere priser for sine dokumentarserier.

### «Horekundesaken»

Sommeren 1983 fikk radiOrakel oppmerksomhet for den såkalte «Horekundeaksjonen». Stasjonen lagde falske annonser for å lure menn som ønsket å kjøpe sex. Det ble gjort lydopptak av samtaler med mennene som tok kontakt, som radioen den 10. og 11. juli sendte ut på lufta sammen med mennenes fulle navn. En hotelldirektør som fikk samtalen sin sendt ut på lufta, anmeldte radiokanalen, og redaktør Rita Westvik ble kalt inn til avhør hos Kulturdepartementet. Kanalens medarbeidere fikk trusler om voldtekt, vold og kidnapping, og natt til 29. juli ble kanalens lokaler rasert. Injuriesaken mot radiostasjonen ble henlagt i mai 1984.

### Musikk- og programprofil

Kanalen gir rom for musikk utenfor de kommersielle formatene, og skal fremme musikk av og med kvinner og skeive.

radiOrakel viser til at kvinner og skeive er underrepresentert i norsk media. Stasjonens musikkprofil, med krav om at minst 50 % av artistene skal være kvinner eller skeive, er ett av initiativene for å gjøre kvinner og skeive mer synlige i medielandskapet. I tillegg prioriteres og promoteres kvinner og skeive både som intervjuere og intervjuobjekter.

Plattform og profil
-------------------

Kanalen har som overordnet mål å drive undersøkende, kritisk og eksperimentell journalistikk. Formålet er å bekjempe all form for diskriminering. Daværende redaktør Lene Løvdahl uttalte i 2001 at kanalen er en «kvinneradio i den forstand at vi synes det er viktig at kvinner synes i mediene, og at vi dekker kvinnepolitiske saker», men at kanalen også henvender seg til mannlige lyttere, og har mange menn som jobber der.

radiOrakel beskriver sin politiske plattform som interseksjonell feminisme, og har uttalt at «radiOrakel mener at feminisme skal være for alle» og at «vi mener at feminisme *må* være inkluderende for å være progressiv og fortsette å sette agendaen for samfunnsutviklingen vi ønsker oss. Likestilling og inkludering skal og må ha rom for alle, uavhengig av kjønn, seksuell legning, arbeid, trossyn eller annet». Kanalen har uttalt at «det er like viktig for oss å fremme transpersoner og andre minoritetskjønn sin rolle og posisjon i media og musikk» og at kanalen er mot «sexisme, homofobi, transfobi og rasisme». Kanalen har kritisert miljøer som «aktivt jobber for å holde noen grupper utenfor. Det være seg ikke-binære, transpersoner eller sexarbeidere». I 2023 var radiOrakel arrangør av inkluderende 8. mars i Oslo sammen med bl.a. Inkluderende feminisme-initiativet, Fri, Grønn Ungdom og Seksualpolitisk Nettverk for Ungdom.

radiOrakel arbeider med tiltak for å rekruttere og utdanne kvinner og skeive innen radiojournalistikk og lydteknikk. Hvert halvår arrangerer stasjonen journalistkurs og teknikerkurs for nye, potensielle medarbeidere. Fra tid til annen arrangeres også avanserte teknikerkurs, programlederkurs, DJ-kurs, kurs i filmjournalistikk for radio og faglige fora med forskjellige temaer.

Stasjonen oppgir å ha kurset rundt 1 500 mennesker. Flere journalister i større medier startet karrieren i radiOrakel som Nina Stensrud Martin, Christine Koht og Espen Thoresen Værsaagod.

Redaktører og ledelse
---------------------

Radiokanalen har som prinsipp at flertallet i ledelsen skal være kvinner eller transpersoner/ikke-binære/interkjønn, men også menn kan sitte i ledelsen så lenge de ikke er i flertall. Redaktøren skal alltid være kvinne eller transperson/ikke-binær/interkjønn.

**Redaktører**

* 1982–1984: Rita Westvik
* 1984: Nina Backer-Røed
* 1984–1986: Vibeke Haug
* 1986–1987: Anne Chris Odland
* 1987–1988: Eva Norderhaug
* 1988–1989: Rita Wilhelmsen
* 1989–1989: Elén Karine Jørve
* 1989–1991: Aase Cathrine Myrtveit
* 1991: Elin Sollid
* 1991–1993: Sissel Trygstad
* 1993: Marit Uppstad
* 1993–1994: Charlotte Thiis-Evensen
* 1994–1996: Elisabeth Erdal
* 1996–1997: Ragnhild Fjellro
* 1997: Nina Stensrud Martin
* 1997–1998: Hege Dahl
* 1998–1999: Audhild Jerdal
* 1999–2000: Ragnhild Silkebækken
* 2000–2001: Ingrid Wergeland
* 2001–2002: Lene Kristin Løvdahl
* 2002–2003: Marte Michelet
* 2003–2004: Christin Aamodt
* 2004–2005: Julie Jørgensen
* 2005–2006: Thea Klingenberg
* 2006–2007: Anna Wisborg Blix
* 2007–2008: Heidi Røneid
* 2008–2009: Kaja Glenne Lund
* 2009–2010: Dana Wanounou
* 2010–2011: Tiffany Morrell
* 2011–2012: Sigrun Sæbø Åland
* 2012–2013: Mari Jee Syrtveit
* 2013–2014: Rein Dørdal
* 2014–2015: Marianne Aksnes
* 2015–2016: Warsan Adam
* 2016–2017: Julia Westphal
* 2017–2018: Tori Aarseth
* 2018–2020: Heid Maria Jerstad
* 2020–2021: Trine Krigsvoll Haagensen
* 2021–: Hanne Rye Hanssen

Referanser
----------

1. ↑  Thorleif Andreassen (14. oktober 1992). «Jenter utvidet eteren». *Aftenposten Morgen*: 10.
2. ↑  «Fosna-Folket 2020.02.07». 2020-02-07.
3. ↑  «Kvinnesak på lufta». *VG*: 41. 16. mars 1983.
4. ↑  «Fire nærradio stasjoner ber om egen frekvens». *Aftenposten Aften*: 32. 19. oktober 1983.
5. ↑  «Nytt (og dyrt) studio». *Aftenposten Aften*: 2. 25. juni 1984.
6. ↑  Helle Benedicte Berg (24. januar 1997). «Spenstig trekant på FM 99,3». *Aftenposten Aften*: 48.
7. ↑  Musubika, Jovia (2008). «Women's Potential and Challenges in Community Radio: The Case of Mama FM». *Agenda: Empowering Women for Gender Equity*. 77: 127–134. Besøkt 21. oktober 2018. «There is also Mama fm, which was the very first of its kind in Uganda and on the African continent.»
8. ↑  «Kvinne opprør» (PDF). 2002. s. 27. Besøkt 11. november 2023.
9. ↑  Vi vant årets hederspris![*død lenke*] (1. oktober 2011)
10. ↑  Randi Johannessen Buckley (30. september 2011). «De er årets radionavn». Bergens Tidende.
11. ↑  Eidem Åshild Bekke m.fl. (9. mars 2007). «Radioperler». *Aftenposten Aften*: 10.  Parameteren `|del=` støttes ikke av malen. (hjelp); `|seksjon=` ignorert (hjelp)
12. ↑  Stig Grimelid (11. juli 1983). «Hore-avtale på radio». *VG*: 7.
13. ↑  «Nærradioer på teppet». *VG*: 13. 12. juli 1983.
14. ↑  «Hevnaksjon mot kvinneradio». *VG*: 14. 1. august 1983.
15. ↑  «"Horekunde" sak henlagt». *Aftenposten Aften*: 7. 9. mai 1984.
16. ↑  Per Eirik Johansen, adm. dir. Norsk EMI A/S. i brev 22. april 2003. Arkivert 5. mars 2016 hos Wayback Machine.
17. ↑  «Global Media Monitoring Project 2010» (PDF). World Association for Christian Communication. september 2010. [*død lenke*]
18. ↑  «Egenpresentasjon» (PDF). Arkivert fra originalen (PDF) 5. mars 2016. Besøkt 25. oktober 2011.
19. ↑  «Orakel på lufta». *Dagsavisen*. 2. juli 2001. s. 34.
20. 1 2 3  Hanne Rye Hanssen. «8. mars: Feminisme for alle». radiOrakel. Arkivert fra originalen 22. februar 2023. Besøkt 22. februar 2023.
21. ↑  Hanne Rye Hanssen. «8. mars 2023». radiOrakel. Arkivert fra originalen 22. februar 2023. Besøkt 22. februar 2023.
22. ↑  «Vil du bli ein del av verdas eldste kvinneradio?». radiOrakel. Arkivert fra originalen 25. november 2016. Besøkt 25. november 2016.
23. ↑  RadiOrakel 35 år: – Radioen er noe av det viktigste som har skjedd meg i livet. På lik linje med å få unger, liksom
24. ↑  RadiOrakel søker etter ny redaktør Arkivert 23. september 2022 hos Wayback Machine. *Lokalradio*
25. ↑  *Farlig feminin!*. Spartacus. 2012. s. 191. ISBN 9788243007109.

Eksterne lenker
---------------

* Offisielt nettsted Rediger på Wikidata

Portal: Oslo

|  |  |
| --- | --- |
| Oppslagsverk/autoritetsdata | Brønnøysundregistrene
 |